Storm los derduisende sonder kragMeer as 600 000 inwoners in die noordooste van Amerika is Woensdag sonder krag gelaat nadat stormweer in dié dele voorgekom het (Foto: Michael M. Santiago, AFP) Meer as 600 000 inwoners in die noordooste van Amerika is Woensdag sonder krag gelaat nadat stormweer in dié dele voorgekom het. Die deelstaat Massachusetts is die ergste deur die storm getref, met sowat 495 0000 huise wat sedert omstreeks 09:00 die oggend kragonderbrekings ervaar het. In Rhode Island is ook sowat 96 000 huise sonder elektrisiteit gelaat. Die storm het die sluiting van dosyne skole in Nieu-Engeland tot gevolg gehad en kraglyne is omgewaai wat tot kragonderbrekings gelei het. Bome is weens sterk winde ontwortel en paaie is versper. Die polisie in Barnstable, Massachusetts, het ŉ vrou gered nadat ŉ boom op haar kar geval het. In Duxbury, suid van Boston, het die brandweer binne 12 ure op 90 noodgevalle gereageer. Die nasionale weerdiens het inwoners teen orkaan-tipe rukwinde gewaarsku wat chaos kan veroorsaak. Die diens het inwoners aangeraai om nie ten tye van die stormweer te reis nie. Swaar reënbuie en sterk winde van byna 170 km/h het Maandag- en Dinsdagaand in en om New York gewoed. Dié weerstelsel het teen Woensdag in ŉ noordwaartse rigting beweeg.